Med vindernummeret "Sommertid" strøg den unge nordjyske trio til tops i dansktop-talentkonkurrencen. I bandet BORDT2 spiller Louise Christensen, Jan Andersen og Rasmus Thomsen. Vindersangen blev udpeget af TV2 Charlies redaktion i samarbejde med Keld Heick. - Vi har modtaget rigtigt mange velkvalificerede bud, men at valget netop faldt på nummeret "Sommertid" skyldes, at BORDT2 selv har komponeret musikken og skrevet teksten, fortæller et enstemmigt dommerpanel til TV2. Med titlen følger muligheden for at optræde foran med vindernummeret foran 5000 gæster i Top Charlie i Parken lørdag den 14. maj. Her står de side om side med nogle af dansktoppens største navne - heriblandt Keld Heick. - Det er helt vildt stort! Vi kan slet ikke forstå, at vi skal spille i Parken foran så mange mennesker. Vi føler os bare utroligt heldige og håber, at det kan hjælpe os med at komme videre indenfor branchen, siger Jan Andersen til TV2.
Bandet BORDT2, der stammer fra Hjørring, vandt i weekenden TV2 Charlies store talentkonkurrence indenfor dansktopmusik.